Deadlock

Οι Deadlock ήταν ελληνικό hip hop συγκρότημα από την Αθήνα, το οποίο ιδρύθηκε τον Νοέμβριο του 1997. Στα πρώτα χρόνια της πορείας τους λειτούργησαν ως hip hop σχήμα, ενώ στη συνέχεια εξελίχθηκαν σε πολυμελές συγκρότημα, ενσωματώνοντας μουσικούς σε ηλεκτρική κιθάρα, μπάσο και τύμπανα, καθώς και μέλος υπεύθυνο για την εκπροσώπησή τους στα μέσα ενημέρωσης και σε κοινωνικές δράσεις.

Το σχήμα συγκαταλέγεται στα συγκροτήματα της δεύτερης φάσης της ελληνικής ραπ σκηνής, συνδυάζοντας πολιτικοποιημένο ελληνόφωνο λόγο με στοιχεία hardcore και ζωντανών οργάνων.

 Ιστορικό 

 Ίδρυση και συγκρότηση (1997)  
Το συγκρότημα ιδρύθηκε τον Νοέμβριο του 1997 από τους:

 Χρήστο Γιαννόπουλο (Αιρετικός)
 Δημήτρη Κωνσταντόπουλο (Κανένας)
 Ντέμη Φουράκη
 Μανώλη Μπενέτο (Genuine)
 Στάθη Αλεξανδράκη (DJ Noiz)

Πριν τη συγκρότηση των Deadlock, μέλη του συγκροτήματος είχαν ήδη παρουσία στην εγχώρια hip hop σκηνή. Ο Δημήτρης Κωνσταντόπουλος (Real D) είχε συμμετάσχει στους Radicals της Freestyle Productions και στους Active Member, ενώ ο Ντέμης Φουράκης (MC Dem) υπήρξε μέλος της αρχικής σύνθεσης των Prohja.

Αρχικά οι Deadlock λειτούργησαν ως κλασικό hip hop σχήμα (MCs και DJ), με έντονη έμφαση στον κοινωνικό και πολιτικό λόγο.

 Δισκογραφική περίοδος (1999–2005) 
Τον Ιούνιο του 1999 κυκλοφόρησαν το πρώτο τους άλμπουμ Τέλος υπανθρώπων – Η γένεσις, το οποίο κυκλοφόρησε από τη Universal. Η παραγωγή πραγματοποιήθηκε σε συνεργασία με τον Coti K στα στούντιο Lego και Praxis. Το άλμπουμ χαρακτηρίστηκε από επιθετικό ύφος και έντονη κοινωνικοπολιτική θεματολογία.

Το 2002 κυκλοφόρησε το δεύτερο άλμπουμ, με τίτλο Διεθνής Αμνησία – Η ζωή συνεχίζεται…;, από την ανεξάρτητη εταιρεία Dramont (D.I.L.) και διανεμήθηκε από τη Victory Music. Η παραγωγή του άλμπουμ πραγματοποιήθηκε στα στούντιο Praxis, Horizon και a-Titan.

Σε αυτή την περίοδο οι Deadlock διεύρυναν τη σύνθεσή τους, με την προσθήκη του DJ Vinyl, καθώς και μουσικών σε ηλεκτρική κιθάρα, μπάσο και τύμπανα. Η προσθήκη φυσικών οργάνων επηρέασε τόσο τον ήχο των ηχογραφήσεων όσο και τη συναυλιακή παρουσία του σχήματος, το οποίο απέκτησε  μορφή και ύφος hardcore μπάντας.

Το 2005 συμμετείχαν με τέσσερα καινούργια τραγούδια και ένα σόλο του Αιρετικού στη συλλογική ανεξάρτητη κυκλοφορία One People, μαζί με τον Οδυσσέα (Razastarr), τους Ως Αιδώ, τους Κάπιους, τους Βομβιστές Συνείδησης και τον DJ Vinyl.

 Μουσικό ύφος 
Το μουσικό ύφος των Deadlock χαρακτηρίζεται από:

 ελληνόφωνο ραπ με έντονο πολιτικό και κοινωνικό περιεχόμενο
 συνδυασμό hip hop και hardcore επιρροών
 χρήση τόσο ηχητικά δείγματα (samples) όσο και φυσικών οργάνων
 έμφαση στη δυναμική ζωντανή εκτέλεση

Η ενσωμάτωση μπάντας (κιθάρα, μπάσο, τύμπανα) διαφοροποίησε το συγκρότημα από την κλασική δομή DJ/MC, τοποθετώντας το σε μια υβριδική μορφή μεταξύ hip hop και εναλλακτικού σκληρού ήχου.

 Δισκογραφία 
 Τέλος υπανθρώπων – Η γένεσις (άλμπουμ, 1999)
 Διεθνής Αμνησία – Η ζωή συνεχίζεται…; (άλμπουμ, 2002)
 One People (συλλογική κυκλοφορία, 2005)

 Συναυλιακή δραστηριότητα 
Οι Deadlock ανέπτυξαν έντονη συναυλιακή δραστηριότητα από τα τέλη της δεκαετίας του 1990 έως τα μέσα της δεκαετίας του 2000.

Ενδεικτικά, εμφανίστηκαν:
 το 1999 στο Μουσικό Ωδείο του Γ. Φακανά, μαζί με τους Razastarr και NEBMA,
 το 2000 σε συναυλίες στη Θεσσαλονίκη (Μύλος), στο New Wave Festival της Κρήτης και στην Αθήνα (Σταυρός του Νότου, AN Club),
 το 2003 στο AN Club και στο Gagarin, καθώς και ως support στους Public Enemy και Phi Life Cypher,
 το 2004 στο Gagarin και στο Ρόδον, καθώς και ως support στους Delinquent Habits.

 Παράλληλη δραστηριότητα μελών 

 Αιρετικός 
Το 2008, ο Αιρετικός συνεργάστηκε με τον Οδυσσέα (Razastarr) στο project Λαμπόγυαλο, το οποίο κυκλοφόρησε ως κοινή δισκογραφική δουλειά με τα alter ego Kiko και Ouiki. Παρουσιάστηκε ως ένα πειραματικό funk/soul εγχείρημα, στο οποίο κυριαρχεί η αφήγηση, το χιούμορ, λειτουργώντας ως συνειδητή απομάκρυνση από τη συναυλιακή εικόνα και τη στιχουργική αυστηρότητα των προηγούμενων σχημάτων των δύο καλλιτεχνών.

Το 2009 κυκλοφόρησε σε ανεξάρτητη παραγωγή ο πρώτος προσωπικός δίσκος του Αιρετικού, με τίτλο Homo-Hereti-Cus. Το άλμπουμ διατηρεί τον πολιτικό και κοινωνικό προσανατολισμό που χαρακτήριζε τη δράση του στους Deadlock, παράλληλα όμως αναδεικνύει πιο προσωπικές και εσωστρεφείς θεματικές. Στην παραγωγή συμμετείχε ο RSN, ο οποίος ανέλαβε τα scratches (πικάπ).

 DJ Noiz 
Ο DJ Noiz δραστηριοποιήθηκε ως DJ, παραγωγός και διοργανωτής μουσικών εκδηλώσεων, με συνεχή παρουσία στη νυχτερινή ζωή της Αθήνας από τα τέλη της δεκαετίας του 1990. Σημαντικό μέρος της πορείας του συνδέεται με τη Noiz Productions, μέσω της οποίας διοργανώνει για σειρά ετών μουσικές εκδηλώσεις, θεματικά club nights και συναυλίες, φιλοξενώντας Έλληνες και διεθνείς καλλιτέχνες από τον χώρο του hip hop, της electronica και της ευρύτερης εναλλακτικής μουσικής σκηνής.
 Παραπομπές 

 Εξωτερικοί σύνδεσμοι 
 Επίσημη ιστοσελίδα των Deadlock (αρχειοθετημένη)
Κατηγορία:Ελληνικά hip hop συγκροτήματα
Κατηγορία:Ελληνικά hard rock συγκροτήματα
Κατηγορία:Nu metal συγκροτήματα
Κατηγορία:Μουσικά συγκροτήματα
Κατηγορία:Μουσικά συγκροτήματα από την Αθήνα